ત્રણેક વર્ષ પહેલાં શહેરનાં બાર તળાવની જાળવણીનું કામ ખાનગી કોન્ટ્રાક્ટરને સોંપાયું હતું. તે વખતે બે વર્ષનું ટેન્ડર મંજૂર કરાયું હતું, પરંતુ હાલનું નવું ટેન્ડર છ-સાત મહિનાના વિલંબ અને ભારે વાદ-વિવાદ વચ્ચે બહાર પડ્યું છે. આમાં એક તો તળાવની સંખ્યા બમણી થઇ હોઇ સ્વાભાવિકપણે મ્યુનિ. તિજોરીમાંથી બમણો ખર્ચ ચૂકવાશે, બીજામાં તળાવને ‘ મચ્છરમુક્ત’ ચોમાસામાં કરવાની જરૂર હતી, જ્યારે બે મહિના બાદ ઉનાળામાં જે તે તળાવનું રહ્યુંસહ્યું પાણી પણ સુકાઇ જવાનું તો સમયગાળાની પસંદગી સામે પણ પ્રશ્નાર્થ સર્જાયો છે, ત્રીજા વિવાદમાં લાંભા ગામના તળાવ સહિતનાં તળાવમાં ખુલ્લેઆમ ઠલવાતી ગટરનાં પાણીને રોકવામાં મ્યુનિ. સત્તાવાળાઓ સરિયામ નિષ્ફળ નીવડ્યા છે. તેમ છતાં તળાવના વિકાસના નામે લાખો રૂપિયા ખર્ચનાર તંત્ર તળાવની જાળવણીનાં નાટક ભજવીને પ્રજાના પૈસાનો બેફામ ધુમાડો જ કરવાનું છે.